Al Jazeera Balkans

Al Jazeera Balkans (AJB) bio je međunarodni televizijski kanal mreže Al Jazeera () u vlasništvu Qatar Media Corporationa. Program je emitovan na bosanskom, hrvatskom, srpskom i crnogorskom jeziku.

Studio i prostorije televizije od osnivanja bili su smješteni u ARIA Centru u Sarajevu, a krajem 2019. objavljeno je da će graditi vlastitu zgradu, što na kraju nije realizovano. Osim sarajevskog studija, Al Jazeera Balkans imala je studije u Zagrebu i Beogradu te dopisništva u Skoplju, Podgorici, Prištini, Nišu te kraći period u Ljubljani.

 Historija 
Al Jazeera Balkans bila je prisutna u Sarajevu od sredine septembra 2010, kad je od kompanije "PEP" u vlasništvu Adila Kulenovića kupila lokalnu TV-stanicu NTV Studio 99 za 2,3 miliona KM, koliko su iznosili dugovi te kuće prema državi.http://www.source.ba/clanak/65584925874/html Odmah po kupovini Studio 99 prestao je emitovati program i na njegovoj frekvenciji vrtio se testni telop novog kanala, Al Jazeere Balkans. Zaposlenici Studija 99 ostali su raditi na Al Jazeeri Balkans, a Kulenović je angažovan kao savjetnik za program.

 Program 
Al Jazeera Balkans počela je s emitovanjem 11. novembra 2011. u 18 sati iz centralnog i moderno opremljenog studija u Sarajevu. Na regionalnom medijskom prostoru postavila je nove profesionalne, tehničke i etičke kriterije u televizijskom novinarstvu. Koristila je resurse i materijale s Al Jazeerinih kanala na arapskom i engleskom jeziku. Al Jazeera je jedan od najvećih izvora informacija u svijetu i ta TV-mreža raspolaže mnoštvom međunarodnih ureda.

 Emitovanje 
Program je emitovan posredstvom sistema kablovskih operatora u Bosni i Hercegovini, Crnoj Gori, Hrvatskoj, na Kosovu, u Sjevernoj Makedoniji, Sloveniji i Srbiji. Bio je emitovan i posredstvom interneta te satelita EUTELSAT 16A na poziciji 16 stepeni istočno.

Al Jazeera Balkans bila je dostupna u HD rezoluciji:
 Satelit: Eutelsat 16A 16°E
 Frekvencija: 11,262 GHz
 Polarizacija: Horizontalna
 SR: 30.000
 FEC: 2/3
 Norma: DVB-S2/8PSK 

 Prestanak djelovanja 
Al Jazeera Balkans prekinula je emitovanje vijesti 12. jula 2025, čime je okončano gotovo 14 godina neprekidnog djelovanja. Posljednje vijesti emitovane su u 12 sati, a prezenterka Dalija Hasanbegović u završnoj poruci izrazila je zahvalnost gledaocima na njihovom kontinuiranom povjerenju i podršci, ističući posvećenost kanala pružanju platforme za nedovoljno zastupljene glasove i poštivanju principa istinitog i etičkog novinarstva.

Nakon posljednjih vijesti, do kraja jula 2025. emitovan je unaprijed pripremljeni dokumentarni sadržaj, nakon čega je signal ugašen.

Matična kompanija, sa sjedištem u Dohi, u zvaničnom saopćenju navela je da je odluka o zatvaranju Al Jazeere Balkans "dio šire strategije jačanja digitalnog prisustva i širenja na nove medijske platforme, čime će Al Jazeera ostati predvodnica u medijskom krajoliku koji se brzo razvija".

 Prezenteri 

 Anne-Marie Alves-Ćurčić
 Jakov Avram
 Aleksandar Ćeramilac
 Saša Delić
 Dalija Hasanbegović
 Jasmina Kos
 Irena Kuldija
 Jelena Milutinović
 Adnan Rondić

 Festival 
Godine 2018. Al Jazeera Balkans ustanovila je AJB DOC, festival dokumentarnog filma, koji se održava u Sarajevu svakog septembra. Izdanje za 2025. otkazano je dvije sedmice nakon objave odluke o prestanku postojanja AJB-a.

 Također pogledajte 
 Al Jazeera

 Reference 

 Vanjski linkovi 
 Službeni sajt
 Zvanični kanal na YouTubeu

Kategorija:Al Jazeera
Kategorija:TV-stanice osnovane 2011.
Kategorija:TV-stanice ugašene 2025.
Kategorija:Bosanskohercegovačke TV-stanice
Kategorija:Mediji u Sarajevu